A BIZOTTSÁG 1540/2004/EK RENDELETE
(2004. augusztus 27.)
bizonyos kifizetések kezdetéről, eltérően az 1782/2003/EK tanácsi rendelettől
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendeletek módosításáról szóló, 2003. szeptember 29-i 1782/2003/EK tanácsi rendeletre (1) és különösképpen annak 145. cikkének q) pontjára,
mivel:
(1)
Összhangban az 1782/2003/EK rendelet 95. és 96. cikkeivel, a tejtermelők tejtámogatásra és 2004-től kiegészítő támogatásra jogosultak. Ugyanezen rendelet 28. cikkének (2) bekezdése szerint, a szóban forgó támogatások kifizetésére évente egyszer, december 1-je és a következő naptári év június 30-a közötti időszakban kerül sor.
(2)
Újabban jelentős mértékben csökkent a tej ára a tejpiacon, amely a termelők helyzetének destabilizációját, valamint pénzügyi helyzetük romlásának kockázatát eredményezte. Ebben a helyzetben, több tagállam azzal a kéréssel fordult a Bizottsághoz, hogy e nehézségek áthidalása érdekében vezessen be rendkívüli intézkedéseket. E célból, a fent említett, a támogatások kifizetési időszakának előrehozatala adja az alkalmazandó intézkedést. Ugyanakkor költségvetési okok miatt, annak bevezetésére 2004. október 16. előtt nem kerülhet sor.
(3)
Ilyen feltételek mellett helyénvaló a 2004. évre az 1782/2003/EK rendelet 28. cikke (2) bekezdésében említett kifizetési időszak megváltoztatása.
(4)
Azért, hogy a tejtermelők számára a legkedvezőbb pénzügyi helyzetet biztosítani lehessen, különösképpen számolva a megjelölt időponttól kezdődő kifizetésekkel, helyénvaló meghatározni azt, hogy ez a rendelet azonnal hatályba lépjen.
(5)
Ebben a rendeletben előirányzott intézkedések összhangban vannak a közvetlen kifizetések irányító bizottságának véleményével,
ELFOGADTA EZT A RENDELETET:
1. cikk
A 2004. évben, eltérően az 1782/2003/EK rendelet 28. cikkének (2) bekezdésétől, az 1782/2003/EK rendelet IV. címe 7. fejezetében meghatározott tejtámogatások és kiegészítő támogatások időszakának kezdete október 16-a.
2. cikk
Ez a rendelet az Európai Unió Hivatalos Lapjában való kihirdetést követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. augusztus 27-én.